בא וראה כמה צוה הקב"ה בפרשה זו על כל דבר ודבר, שנאמר: כי ינצו אנשים ונגפו אשה הרה אם מתה ונתת נפש תחת נפש, ואם לא מתה עונשין אותו ממון, עד עכשיו לא ראה האור אלא נתון במעי אמו, שבכל דבר ודבר התורה מזהרת לישראל. משל לבן מלכים, שהזהירו אביו שלא יתקל בכל דבר וילקה, והוא חביב עליו כבבת עינו. כך הקב"ה הזהיר לישראל על המצות. למה? שהם חביבין עליו יותר מן המלאכים, שנאמר (דברים יד): בנים אתם לה' אלהיכם. וכן דוד אמר (תהלים צט): ה' אלהינו אתה עניתם אל נושא היית להם ונוקם על עלילותם: